**แบบฟอร์มการเขียนแบบถอดประสบการณ์การเรียนรู้**

**ด้านการเรียนการสอน : การออกแบบกระบวนการสอนวิชาโปรแกรมสำเร็จรูปเพื่องานบัญชี**

**1. ชื่อ-สกุล ผู้เล่าเรื่อง**  อาจารย์วัฒนี รัมมะพ้อ คณะวิชา/หน่วยงาน คณะบัญชี

**2. ชื่อ-สกุล ผู้บันทึก** อาจารย์วัฒนี รัมมะพ้อ คณะวิชา/หน่วยงาน คณะบัญชี

**3. บทบาท หน้าที่และความรับผิดชอบของผู้เล่าเรื่อง**

 เลขานุการคณะและอาจารย์ประจำคณะบัญชี รับผิดชอบงานสอนที่ผ่านมาในรายวิชาต่าง ๆ เช่น ACC151 หลักการบัญชี 1 ACC152 หลักการบัญชี 2 ACC333 โปรแกรมสำเร็จรูปเพื่องานบัญชี ACC326 ระบบสารสนเทศทางการบัญชี และACC100 บัญชีการเงิน

**4. เรื่องที่เล่า**

 “การออกแบบกระบวนการสอนวิชาโปรแกรมสำเร็จรูปเพื่องานบัญชี”

**5. บริบทหรือความเป็นมาของเรื่องที่เล่า**

ได้เริ่มรับผิดชอบการสอนในรายวิชา ACC333 โปรแกรมสำเร็จรูปเพื่องานบัญชีตั้งแต่ปีการศึกษา 2554 ซึ่งรายวิชาดังกล่าวเป็นรายวิชาภาคปฏิบัติในการใช้โปรแกรมสำเร็จรูปในการจัดเตรียมเอกสารประกอบการบันทึกรายการบัญชี การบันทึกบัญชีในระบบย่อยต่าง ๆ เช่น ระบบการซื้อ ระบบการขาย ระบบเจ้าหนี้ ระบบลูกหนี้ ระบบบัญชีแยกประเภท การวิเคราะห์ข้อมูลทางการเงิน

ซึ่งในรายวิชามีความยาก แต่ตนเองคิดว่าเมื่อได้รับโอกาสจากคณะจึงพยายามใฝ่หาความรู้โดยเข้ารับการอบรมจากบริษัทเจ้าของโปรแกรมสำเร็จรูปทั้งบริษัท ออโต้ไฟล์ท จำกัด และบริษัท เอกซ์เพรสซอฟแวร์กรุ๊ป จำกัด รวมถึงการขอเข้าเรียนในห้องเรียนของอาจารย์ที่มีประสบการณ์การสอนในรายวิชาดังกล่าว ก็ได้รับความอนุเคราะห์จากอาจารย์เปรมารัช วิลาลัย เป็นอย่างดี

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ**

 6.1 วิธีการสอนที่ใช้สอน

 6.1.1 จะต้องเตรียมการสอนมาอย่างดี โดยศึกษาทั้งทฤษฎีที่เกี่ยวข้องกับการบัญชีและนำมาประยุกต์ใช้ในการทำกรณีศึกษาเพื่อให้นักศึกษาฝึกปฏิบัติในห้อง ซึ่งในระหว่างการเรียนการสอนจะสอดแทรกเนื้อหาภาคทฤษฎีและการฝึกปฏิบัติโปรแกรมสำเร็จรูปทางบัญชี โดย เริ่มตั้งแต่การตั้งบริษัท การจัดทำฐานข้อมูลบริษัท การวิเคราะห์รายการค้าและการบันทึกบัญชี การปรับปรุงและปิดบัญชี จนกระทั่งการออกรายงานทางการเงิน

 6.1.2 การมอบหมายงานให้ทำเป็นกลุ่ม โดยให้นักศึกษาทำรายงาน ซึ่งนักศึกษาแต่ละกลุ่มจะต้องคิดกรณีศึกษาขึ้นมาใหม่ กลุ่มละ 1 บริษัท เป็นธุรกิจพาณิชยกรรม และเริ่มตั้งแต่การตั้งบริษัท การจัดทำฐานข้อมูลบริษัท การวิเคราะห์รายการค้าและการบันทึกบัญชี การปรับปรุงและปิดบัญชี จนกระทั่งการออกรายงานทางการเงิน และมีการนำเสนอกรณีศึกษาหน้าชั้นเรียน ซึ่งปัจจุบันให้นักศึกษาหาข้อมูลจาก OTOP ในจังหวัดต่าง ๆ โดยเปลี่ยนจังหวัดในแต่ละภาคการศึกษา ในการใช้ข้อมูลจาก OTOP เพื่อเป็นการปลูกจิตสำนึกให้กับนักศึกษารักความเป็นไทยและสินค้าไทย

**7. เทคนิคหรือกลยุทธ์ที่ทำให้เกิดความสำเร็จ**

 7.1 การกำหนดข้อตกลงในการเรียนร่วมกัน โดยมีการกำหนดเวลาการเช็คชื่อเข้าเรียน เวลา 8.45 น. โดยชี้แจงเหตุผลและปัญหาให้นักศึกษาทราบว่าถ้ามาเรียนสาย จะทำให้ไม่สามารถเรียนได้ทันเนื่องจากเป็นรายวิชาปฏิบัติ และข้อมูลต่างๆ ที่บันทึกจะมีความเชื่อมโยงต่อเนื่องกัน และหากนักศึกษาคนใดมาสายก็จะต้องมาคอยถามเพื่อนข้างๆ ซึ่งก็จะเป็นการรบกวนสมาธิของเพื่อนด้วย ดังนั้นนักศึกษาทุกคนจะต้องมีวินัยและรับผิดชอบตนเองที่จะต้องเข้าเรียนให้ตรงเวลาที่กำหนด

 7.2 การกำหนดข้อตกลงและกฎเกณฑ์ในการทำรายงาน โดยมีการกำหนดตารางเวลาในการส่งรายงานเป็นระยะเพื่อดูความคืบหน้าของรายงานตามเนื้อหาที่ได้ศึกษาในแต่สัปดาห์

 7.2.1 การกำหนดตารางชั่วโมงให้คำปรึกษาแก่นักศึกษา จำนวน 15 ชั่วโมงต่อสัปดาห์จะติดไว้ที่หน้าห้องพักของอาจารย์ และชั่วโมงแนะนำในการจัดทำรายงานนอกชั้นเรียนทาง E-mail / Facebook Group / Line Group และเบอร์โทรศัพท์มือถือของอาจารย์

 7.2.2 ความพยายามและเสียสละเวลาในการพัฒนาตนเอง เพื่อให้ความรู้ และคำปรึกษาให้แก่นักศึกษา ซึ่งการทุ่มเทเวลาให้แก่นักศึกษาในการจัดทำรายงานของนักศึกษาอย่างละเอียดด้วยความเป็นกันเอง ซึ่งการจัดทำรายงานเพื่อฝึกความรับผิดชอบ การสร้างมนุษยสัมพันธ์ที่ดี สามารถทำงานร่วมกับผู้อื่น การให้ความช่วยเหลือและการแก้ไขปัญหาในสถานการณ์ต่าง ๆในบทบาทผู้นำและผู้ตาม ทำให้เกิดความรัก ความสามัคคีทั้งในกลุ่มนักศึกษาและอาจารย์เอง จึงทำให้นักศึกษารู้สึกใกล้ชิด สนิทสนม ไว้วางใจ และเห็นถึงความสำคัญในการศึกษาในรายวิชาดังกล่าว ดังนั้นจึงมีรุ่นพี่ที่เคยศึกษาแล้วไปบอกต่อกับรุ่นน้องถึงประโยชน์ในการศึกษาและนำไปใช้ในชีวิตการทำงานได้จริง

**8. ผู้ที่มีส่วนร่วมทำให้เกิดความสำเร็จ และบทบาทของบุคคลนั้น**

8.1นักศึกษาในชั้นเรียนที่ให้ความร่วมมือในการจัดการเรียนการสอน มีความตั้งใจในการเรียน การจัดทำรายงานและการนำเสนอหน้าชั้นเรียน

 8.2 รุ่นพี่ที่ได้บอกเล่าประสบการณ์และประโยชน์ที่ได้รับจากการศึกษาทำให้มีข้อมูลและความรู้ในการสมัครงาน / การทดสอบปฏิบัติ / การสอบสัมภาษณ์งาน และการปฏิบัติงานจริง เพื่อแนะนำให้รุ่นน้องเพื่อมาศึกษาวิชาโปรแกรมสำเร็จรูปเพื่องานบัญชี

**9. อุปสรรคหรือปัญหาในการทำงาน และแนวทางในการแก้ปัญหา/อุปสรรคดังกล่าว**

อุปสรรคที่สำคัญ

1. ข้อจำกัดในด้านเวลาในการสอน ซึ่งบางครั้งถ้าเครื่องคอมพิวเตอร์หรือโปรแกรมสำเร็จรูปมีปัญหา ไม่สามารถใช้งานได้ แม้เพียงเครื่องเดียวก็ตาม นักศึกษาจะรู้สึกกดดัน ไม่สามารถฝึกปฏิบัติได้ ซึ่งจะต้องแก้ไขปัญหาให้กับนักศึกษาให้สามารถใช้ได้งานและฝึกปฏิบัติได้ทัน ดังนั้นจะไม่สามารถทำการสอนได้ตามกำหนดที่วางแผนการสอนมา จึงส่งผลทำการสอนเสร็จไม่ทันเวลาที่กำหนด

แนวทางในการแก้ไขปัญหา จึงกำหนดข้อตกลงกับนักศึกษาในรายวิชาเกี่ยวกับตารางเรียน ตั้งแต่เวลา 8.30 – 16.00 น. ดังนั้นหากไม่เกิดปัญหาใดๆ ก็จะสามารถเลิกสอนก่อนเวลาที่กำหนดได้

1. เป็นวิชาที่ต้องให้เวลากับนักศึกษามากซึ่งมีผลกระทบต่อการทำงานที่ได้รับมอบหมายจากคณะ เนื่องจากงานที่มอบหมายให้นักศึกษาทำเป็นกลุ่ม เป็นงานที่เริ่มตั้งแต่ต้นภาคการศึกษา และต้องให้มีการส่งงานเพื่อติดตามความก้าวหน้าเป็นระยะๆ พร้อมด้วยต้องมีการให้คำแนะนำเพื่อแก้ไขปัญหาที่เกิดขึ้นในการพัฒนากรณีศึกษาและความขัดข้องที่เกิดขึ้นจากโปรแกรมที่ใช้

แนวทางแก้ไขปัญหา ต้องเสียสละและจัดเวลาให้กับนักศึกษา และต้องทำอย่างเท่าเทียมกัน จำเป็นต้องให้

เวลาเต็มที่ทั้งในเวลางานและนอกเวลางาน คิดว่าสิ่งที่ผลักดันให้เราทำเช่นนี้ได้ด้วยความเป็นครูที่ต้องให้ความสำคัญกับนักศึกษามาเป็นอันดับ 1 เพราะฉะนั้นงานในคณะเป็นสิ่งที่ต้องรับผิดชอบตามมา ส่วนงานวิชาการส่วนตัวอยู่อันดับหลังสุด

**10. ผลลัพธ์หรือความสำเร็จที่เกิดขึ้นคือ**

ได้รับผลประเมินการสอนของนักศึกษาในระดับดีมาก มาตั้งแต่ปีการศึกษา 2554 ที่เริ่มสอนวิชาโปรแกรมสำเร็จรูปเพื่องานบัญชี

**11. การเรียนรู้ของผู้เล่าเรื่องจากประสบการณ์ความสำเร็จดังกล่าว**

เป็นการเรียนรู้โดยใช้ประสบการณ์ในการสอนนักศึกษาในห้องเรียน และนำมาประยุกต์ใช้เพื่อให้เกิดประโยชน์ต่อนักศึกษาในชั้นเรียน

**12. สมรรถนะ (ความรู้ ทักษะ หรือทัศนคติ) ของผู้เล่าเรื่อง**

เกิดความเข้าใจและความชำนาญในการจัดการเรียนการสอน โดยใช้ประสบการณ์ในการสอนในแต่ภาคการศึกษามาเพื่อปรับปรุงการจัดการเรียนการสอน

**13. ผลงานเชิงประจักษ์ของผู้เล่าเรื่อง คือ**

1. นักศึกษาที่สำเร็จการศึกษาไปแล้ว กลับมาถ่ายทอดประสบการณ์เรียนวิชานี้และประโยชน์ ที่นำไปใช้ในการสมัครงาน(ทั้งสัมภาษณ์และการปฏิบัติ) ให้แก่รุ่นน้อง และในการติดตามบัณฑิต

2. ได้รับการยอมรับของนักศึกษา โดยผลการประเมินการสอนของนักศึกษาได้รับคะแนนระดับดีมากตั้งแต่

ปีการศึกษา 2554 – 2556 และได้รับรางวัลอาจารย์ดีเด่น 3 ปีซ้อน